Bus ploeg in PE-gebou in | Netwerk24
Deur Cara-Lee Dorfling 10 Augustus 2018 13:06
'n Bus wat Vrydagoggend deur 'n gebou langs die M4 in Port Elizabeth geploeg het, het vir 'n ernstige verkeersopeenhoping gesorg.
Die passasiersbus van die Algoa Bus-maatskappy het om 07:00 op die M4 naby die Darlingstraat-afrit gery, toe 'n bakkie direk teen die aankomende verkeer in gery het.
Die bus het na bewering vir die aankomende bakkie uitgeswaai en deur 'n gebou langs die pad gery.
'n Passasiersbus van die Algoa Bus-maatskappy het Vrydagoggend binne 'n gebou langs die M4 in Port Elizabeth tot stilstand gekom het. Foto: Cara-Lee Dorfling
Sicelo Duze, uitvoerende hoof van Algoa Bus, sê die bus was na die depot onderweg en het geen passasiers gehad nie.
Hy sê die bus sal nie dadelik van die ongelukstoneel verwyder kan word nie, aangesien die moontlikheid bestaan dat die gebou se dak inmekaar kan stort indien die bus geskuif word.
"Die gebou sal eers geïnspekteer moet word, voor ons die bus kan verwyder."
Ao. Alwin Labans, 'n polisiewoordvoerder, het die voorval bevestig.
'n Man stel Vrydagoggend ondersoek in oor hoe diep die passasiersbus by die gebou ingery het. Foto: Cara-Lee Dorfling
" 'n Chevrolet Spark en 'n Toyota Quantum-minibus het ook in die herrie teen mekaar vasgery."
Labans sê die busbestuurder het sy regterskouer beseer, terwyl nog drie mense in die voertuie wat betrokke was, beseer is.
'n Deel van die pad was vir enkele ure gesluit terwyl nooddienste op die toneel was.
"Op die oomblik is dit nog onduidelik hoekom die bestuurder van die bakkie in die aankomende verkeersbaan beland het. Die ongeluk se verslag sal bestudeer word," sê Labans.